Document ID: 31986D0617

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση προσθήκης στο πρόγραμμα για τον αμπελοοινικό τομέα του κρατιδίου της Ρηνανίας-Παλατινάτου, σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στη γερμανική γλώσσα είναι το μόνο αυθεντικό)
(86/617/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό αριθ. 2224/86 (2), και ιδίως το άρθρο 5,
Εκτιμώντας:
ότι η κυβέρνηση της Ομοσπονδιακής Δημοκρατίας της Γερμανίας ανακοίνωσε, στις 19 Ιουλίου 1985, προσθήκη στο πρόγραμμα που έχει εγκριθεί με την απόφαση 80/191/ΕΟΚ της Επιτροπής (3), και στην τροποποίησή του που έχει εγκριθεί με την απόφαση 82/908/ΕΟΚ της Επιτροπής (4), και που αφορά τον αμπελοοινικό τομέα του κρατιδίου της Ρηνανίας-Παλατινάτου και παρείχε συμπληρωματικά στοιχεία στις 26 Φεβρουαρίου 1986·
ότι αυτή η προαναφερόμενη προσθήκη καθιστά δυνατή τη συνέχιση των στόχων που καθορίζονται στο πρόγραμμα καθώς και στην τροποποίησή του, το οποίο έχει λήξει, και αποβλέπει στη βελτίωση των διαρθρώσεων εμπορίας στον τομέα του οίνου στο κρατίδιο της Ρηνανίας-Παλατινάτου·
ότι η κατάσταση των διαρθρώσεων παραγωγής των vqprd στην Κοινότητα δεν δικαιολογεί επενδύσεις στους τομείς της παραλαβής σταφυλιών και επεξεργασίας των οίνων αυτών και ότι επομένως οι επενδύσεις στον τομέα αυτό στη Ρηνανία-Παλατινάτο δεν πρέπει να αφορούν αυτούς τους δύο τομείς·
ότι η προσθήκη περιλαμβάνει αρκετά από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, αποδεικνύει δε ότι οι στόχοι που αναφέρονται στο άρθρο 1 του εν λόγω κανονισμού είναι δυνατόν να επιτευχθούν στον αμπελοοινικό τομέα του κρατιδίου της Ρηνανίας-Παλατινάτου· ότι η προθεσμία που καθορίζεται για την εφαρμογή της προσθήκης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η προσθήκη στο πρόγραμμα για τον αμπελοοινικό τομέα στο κρατίδιο της Ρηνανίας-Παλατινάτου, που ανακοίνωσε η κυβέρνηση της Ομοσπονδιακής Δημοκρατίας της Γερμανίας, στις 19 Ιουλίου 1985 και που συμπληρώθηκε στις 26 Φεβρουαρίου 1986 σύμφωνα με τον κανονισμό (ΕΟΚ) αριθ. 355/77.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 10 Δεκεμβρίου 1986.

Labels: 18
6